O **Partido Socialista** (en portugués: *Partido Socialista*, **PS**) é un partido político de Portugal. Varios militantes da Acción Socialista Portuguesa (en portugués: *Acção Socialista Portuguesa*) fundárono o 19 de abril de 1973 na cidade alemá de Bad Münstereifel.

O presidente do partido é Carlos César, e o secretario xeral e actual líder é António Costa, elixido en 2014, despois de gañar nas eleccións primarias do partido a António José Seguro, co 68 % dos votos.

O partido é membro da Internacional Socialista e forma parte do Partido Socialista Europeo.

Ideoloxicamente, o PS é un partido de centroesquerda, de corte socialdemócrata e europeísta.

Historia
--------

### Fundación

Mário Soares foi un dos fundadores e o primeiro secretario xeral do Partido Socialista.
O día 19 de abril de 1973, na cidade alemá de Bad Münstereifel, militantes da Acción Socialista Portuguesa (*Acção Socialista Portuguesa*) chegados de Portugal e de diversos puntos do estranxeiro, de entre outros países e cidades, de Londres, París, Xenebra, Suecia, Alxeria e o Brasil, reunidos no Congreso da Acción Socialista Portuguesa e *"ponderando os superiores intereses da patria, a actual estrutura e dimensión do movemento, as exixencias concretas do presente e a necesidade de dinamizar os militantes para as grandes tarefas do futuro, deliberou transformar a A.S.P. en Partido Socialista"*, e aprobaron, por 20 votos a favor e 7 contra, a transformación da Acción Socialista Portuguesa no Partido Socialista.

Acabada a votación, ás 18:00 horas dese día, todos os congresistas aplaudiron en pé a deliberación e discutiron e aprobaron os diversos documentos preparatorios desa reunión, así como outros que serían publicados inmediatamente despois da fundación do PS. De entre estes, o que se revelou como máis relevante nos medios foi o documento de protestas contra a visita de Marcelo Caetano a Londres e de divulgación da creación do Partido Socialista.

A "Declaración de Principios" e o "Programa do Partido Socialista" foron aprobados en agosto de 1973, documentos que resultaron de diversas contribucións de militantes e simpatizantes do interior e do exterior. Na Declaración de Principios afirmábase a defensa do socialismo en liberdade ao mesmo tempo que se defendía como obxectivo último unha sociedade sen clases, e o marxismo era aceptado como "inspiración teórica predominante", aínda que permanentemente repensado.

O Programa reflectía, así, un compromiso entre o sistema parlamentario da Europa Occidental e unha estratexia de ruptura coa organización capitalista da economía.

### Na actualidade

Nas últimas eleccións de 2015, o PS quedou atrás da coalición de centrodereita formada polo PSD e o CDS, obtendo o 32,3 % dos votos e 86 deputados na Asemblea da República.

Despois das eleccións, os socialistas volveron a formar goberno grazas a un pacto de esquerdas cos comunistas de Jerónimo de Sousa, os ecoloxistas de Heloísa Apolónia e os bloquistas de Catarina Martins.

Secretarios xerais
------------------

* Mário Soares: 1973 - 1986
* António Almeida Santos (interino): 1986
* Vítor Constâncio: 1986 - 1989
* Jorge Sampaio: 1989 - 1992
* António Guterres: 1992 - 2002
* Eduardo Ferro Rodrigues: 2002 - 2004
* José Sócrates: 2004 - 2011
* António José Seguro: 2011 - 2014
* António Costa: 2014 - presente

Primeiros ministros
-------------------

* Mário Soares: 1976 - 1978, 1983 - 1985
* António Guterres: 1995 - 2002
* José Sócrates: 2005 - 2011
* António Costa: 2015 - presente

Presidentes da República
------------------------

* Mário Soares: 1986 - 1996
* Jorge Sampaio: 1996 - 2006

Notas
-----

1. 1 2  Fundação do Partido Socialista.
2. ↑  Sir Adams Roberts & Timothy Garton Ash (2009). *Civil Resistance and Power Politics: The Experience of Non-violent action from Gandhi to the Present.* Oxford University Press. p. 367. ISBN 978-0-19-161917-5.
3. ↑  "Democratic Socialism or Social Democracy?" (PDF). *European University Institute*.
4. ↑  Figura honoraria que preside os Congresos Nacionais.
5. ↑  "António Costa vence primárias do PS". *Jornal visão* (en portugués). Arquivado dende o orixinal o 01 de agosto de 2018. Consultado o 31 de xulllo de 2017.
6. ↑  Nordsieck, Wolfram. "Parties and Elections in Europe". *www.parties-and-elections.eu*. Consultado o 31 de xullo de 2018.
7. ↑  Falcão, Catarina. "António Costa assegura que "não há dúvidas" sobre o europeísmo do PS". *Observador*. Consultado o 31 de xullo de 2018.
8. ↑  ZAP. "Eleições deram vitória clara da coligação e maioria à esquerda - ZAP". *ZAP* (en portugués). Consultado o 31 de xullo de 2018.
9. ↑  "Conheça todas as medidas do acordo à esquerda". *Jornal Expresso* (en portugués). Arquivado dende o orixinal o 02 de abril de 2016. Consultado o 31 de xullo de 2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Partido Socialista*** |

### Ligazóns externas

* Internacional Socialistal
* Partido de los Socialistas Europeos

|  |  |
| --- | --- |
| Control de autoridades | 
* Wd: Q847263
* WorldCat
* VIAF: 159226526
* BNF: 12251327x
* BRE: 3161028
* CiNii: DA17870732
* GND: 5010304-0
* ISNI: 0000 0001 2195 2543
* LCCN: n81150251
* SUDOC: 059618507

 |